রাষ্ট্রের স্থপতির জন্যে এটি একটি বড় সংকটই ছিল বটে, তবে তার কারণ আমার মনে হয় না তার নিজের দৃষ্টিভঙ্গি। দায়ী ছিল গোটা জাতির পুরুষতান্ত্রিক দৃষ্টিভঙ্গি – নয় মাসের যুদ্ধে যার বিলোপ ঘটে না। দু’টি মহাযুদ্ধ ইউরোপের নারী স্বাধীনতার ক্ষেত্রে ধাত্রীর কাজ করেছে, নারী একাকী সংসার সামলে, উৎপাদনপ্রক্রিয়ায় সামিল হয়ে যে স্বাধীনতা অর্জন করেছে পুরুষের পক্ষে তা পরবর্তী সময়ে সঙ্গত কারণেই সম্ভব হয়নি কেড়ে নেয়া। নইলে পুরুষতান্ত্রিক মনোভাব এদেরও কম নেই। আমাদের দেশেও দেখুন, গার্মেন্ট নারীদের স্বাধীনতা অনেক অর্থবহ, কেননা তা তারা অর্জন করেছে প্রাত্যহিক সংগ্রামের মধ্যে দিয়ে; কিন্তু মধ্যবিত্ত নারীদের স্বাধীনতা ব্যতিক্রম বাদে অনেকটাই কাগুজে ও স্থূল, ভাবালুতাআক্রান্ত, কোনও কোনও সময় যৌন স্বাধীনতার সমার্থক। যাই হোক, এটি ভিন্ন প্রসঙ্গ।